La Generalitat intervindrà en el Teatre Romà per a millorar l'accessibilitat i la il·luminació
06 de juny 2017

![](/media/sr5nfmz3/78teatro-romano_cuerpo.jpg)  
  

La Generalitat Valenciana intervindrà en el Teatre Romà de Sagunt per a millorar l'accessibilitat i la il·luminació. Este va ser un altre dels temes importants que es va tractar durant la reunió del passat divendres a València amb representants de la Conselleria de Cultura.

Les intervencions que es duran a terme són una demanda que es porta fent des de temps arrere per part de l'Ajuntament a la Conselleria perquè iniciaren un projecte coherent i que dotara el teatre de les condicions legals i dignes per al seu ús escènic i per a les visites.

L'alcalde de Sagunt, Quico Fernández, assegura que en estos moments “**estem escometent actuacions en l'entorn, però no podem intervindre dins del propi teatre. Parlem d'una obra importantíssima, la finalització de les instal·lacions necessàries per acomodar-nos a la normativa en il·luminació, en accessibilitat, etc. ja que les persones que tenen una mobilitat reduïda tenen greus dificultats per a accedir i eixe tema s'ha de solucionar**”.

Durant la reunió, Fernández afirma que van incorporar “**una altra qüestió important, perquè encara estem a temps que en el propi projecte s'adeqüe la part de l'escena per a la musealització del teatre. És a dir, que quan es licite el projecte també aparega esta actuació, la qual cosa vol dir que intervindran de manera que es puga musealitzar, ens van dir que sí i estem absolutament satisfets**”.

Les obres estan previstes per a 2018, quan s'acabe l'obra del Centre de Visitants abans de l'estiu de 2018. Respecte a la quantia d'este projecte, “**encara no tenen un pressupost, però seran més de 400.000 euros com és el projecte del Castell**”, afig Fernández.

*   [](http://www.facebook.com/sharer.php?u=https://aytosagunto.es/va/actualitat/la-generalitat-intervindrà-en-el-teatre-romà-per-a-millorar-l-accessibilitat-i-la-il-luminació/ "Facebook")
*   [](http://twitter.com/share?url=https://aytosagunto.es/va/actualitat/la-generalitat-intervindrà-en-el-teatre-romà-per-a-millorar-l-accessibilitat-i-la-il-luminació/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-generalitat-intervindrà-en-el-teatre-romà-per-a-millorar-l-accessibilitat-i-la-il-luminació/ "Linked In")
*   [](mailto:?body=https://aytosagunto.es/va/actualitat/la-generalitat-intervindrà-en-el-teatre-romà-per-a-millorar-l-accessibilitat-i-la-il-luminació/)